### NN 4/2017 (13.1.2017.), Presuda Visokog upravnog suda Republike Hrvatske broj: Usoz-90/16-3 od 25. studenoga 2016.

VISOKI UPRAVNI SUD REPUBLIKE HRVATSKE

162

PRESUDA

Visoki upravni sud Republike Hrvatske u vijeću sastavljenom od sudaca toga suda Ane Berlengi Fellner, predsjednice vijeća, Marine Kosović Marković, Arme Vagner Popović, Mirjane Čačić i Eveline Čolović Tomić, članica vijeća, te više sudske savjetnice Ljerke Morović Pavić, zapisničarke, u postupku ocjene zakonitosti općeg akta pokrenutom po službenoj dužnosti, na sjednici vijeća održanoj 25. studenoga 2016.,

presudio je

Ukida se odredba članka 25. stavka 1. Odluke o komunalnom doprinosu (Službeni glasnik Grada Paga, broj 3/13.) u dijelu u kojem glasi: »…a što dokazuje uvjerenjem o prebivalištu Ministarstva unutarnjih poslova…«

Obrazloženje

Odlučujući o zahtjevu za ocjenu zakonitosti Odluke o komunalnom doprinosu (Službeni glasnik Grada Paga, broj 3/13.), u predmetu koji se pred ovim sudom vodio pod brojem Usoz-88/2016 Sud je utvrdio sadržaj odredbe članka 25. stavka 1. navedene Odluke koja glasi:

Članak 25.

Obveznik komunalnog doprinosa koji u trenutku zaprimanja zahtjeva za obračun ima na području Grada Paga prijavljeno prebivalište posljednjih 10 godina bez prekida, a što dokazuje uvjerenjem o prebivalištu Ministarstva unutarnjih poslova, ima pravo na djelomično oslobađanje od plaćanja komunalnog doprinosa u visini od 80% (slovima: osamdeset posto) od obračunate vrijednosti komunalnog doprinosa, po odredbi članka 11. stavka 1. točke 2.1. ove Odluke.

Postupak ocjene zakonitosti navedene odredbe u dijelu u kojem glasi »…što dokazuje uvjerenjem o prebivalištu Ministarstva unutarnjih…« Sud je pokrenuo po službenoj dužnosti.

Gradsko vijeće Grada Paga Odluku o komunalnom doprinosu donijelo je na 27. sjednici održanoj 12. ožujka 2013. pozivom na odredbu članka 31. stavka 7. Zakona o komunalnom gospodarstvu (»Narodne novine«, broj 26/03. – pročišćeni tekst, 82/04., 110/04., 178/04., 38/09., 79/09., 153/09., 49/11., 84/11., 90/11. i 144/12.).

Odredba članka 31. Zakona o komunalnom gospodarstvu propisuje neprijepornu ovlast predstavničkog tijela jedinice lokalne samouprave da odlukom o komunalnom doprinosu, između ostalog, utvrdi opće uvjete i razloge zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

Prebivalište vlasnika građevine na kojoj se gradi građevina, odnosno investitora, u određenom trajanju na području jedinice lokalne samouprave, kao uvjet odnosno razlog zbog kojeg se u pojedinim slučajevima može odobriti djelomično oslobađanje od plaćanja komunalnog doprinosa nije u nesuglasju sa zakonom. Pri propisivanju ovog uvjeta predstavničko tijelo jedinice lokalne samouprave slobodno je odrediti postotak oslobođenja od plaćanja komunalnog doprinosa kao i trajanje prebivanja na području jedinice lokalne samouprave koje je obveznik plaćanja komunalnog doprinosa dužan ostvariti da bi imao pravo na djelomično oslobođenje od plaćanja komunalnog doprinosa.

Međutim, iznos sredstava koji je obveznik komunalnog doprinosa dužan platiti, utvrđuje se rješenjem.

Rješenje o komunalnom doprinosu donosi upravno tijelo jedinice lokalne samouprave nadležno za komunalno gospodarstvo na temelju odluke o komunalnom doprinosu i to u postupku pokrenutom po zahtjevu stranke ili po službenoj dužnosti (članak 32. stavak 2. Zakona o komunalnom gospodarstvu).

Radi se o postupanju tijela jedinice lokalne samouprave u okviru djelokruga utvrđenog na temelju Zakona o komunalnom gospodarstvu, u kojem ta tijela rješavaju u upravnim stvarima, odnosno u upravnom postupku rješavaju o pravima i obvezama fizičkih ili pravnih osoba neposredno primjenjujući zakone, druge propise i opće akte kojima je uređeno ovo upravno područje.

Odluka o komunalnom doprinosu je opći akt kojim je uređeno predmetno upravno područje, a nadležno tijelo jedinice lokalne samouprave u upravnom postupku odlučuje o pravima i obvezama vlasnika građevne čestice na kojoj se gradi, odnosno investitora, donoseći rješenje kojim utvrđuje visinu komunalnog doprinosa.

Prema odredbi članka 3. stavka 1. Zakona o općem upravnom postupku (»Narodne novine«, broj 47/09.) taj se Zakon primjenjuje u postupanju u svim upravnim stvarima, a samo se pojedina pitanja upravnog postupka mogu zakonom odrediti drukčije, ako je to nužno za postupanje u pojedinim upravnim područjima te ako to nije protivno temeljnim odredbama i svrsi zakona.

Među temeljnim odredbama Zakona o općem upravnom postupku nalazi se načelo utvrđivanja materijalne istine (članak 8.) prema kojem u postupku treba utvrditi pravo stanje stvari i u tu se svrhu moraju utvrditi sve činjenice i okolnosti koje su bitne za zakonito i pravilno rješavanje upravnih stvari.

Kako bi se činjenično stanje u upravnom postupku moglo pravilno i potpuno utvrditi, odredbom članka 58. stavka 1. Zakona o općem upravnom postupku, propisano je da službena osoba činjenice utvrđuje svim sredstvima prikladnim za dokazivanje i u tu svrhu može pribaviti isprave, saslušati svjedoke, pribaviti nalaz i mišljenje vještaka i obaviti očevid.

Iz navedenih odredaba Zakona o općem upravnom postupku proizlazi da se postupanje u upravnim stvarima provodi sukladno odredbama tog Zakona i da se samo zakonom pojedina pitanja pojedinog upravnog područja mogu urediti drukčije, ako je to nužno za postupanje u tim upravnim područjima i nije protivno temeljnim odredbama i svrsi Zakona o općem upravnom postupku.

Odredbom članka 25. stavka 1. Odluke o komunalnom doprinosu Grada Paga, u dijelu u kojem je propisano da se trajanje neprekidno prijavljenog prebivališta obveznika plaćanja komunalnog doprinosa na području te jedinice lokalne samouprave dokazuje uvjerenjem o prebivalištu Ministarstva unutarnjih poslova, ograničava se mogućnost poduzimanja procesnih radnji radi utvrđivanja pravno relevantne činjenice, koja je bitna za donošenje zakonitog i pravilnog rješenja o komunalnom doprinosu. Ovakvo ograničavanje protivno je naprijed navedenim temeljnim odredbama Zakona o općem upravnom postupku.

Iz navedenog slijedi da je predstavničko tijelo Grada Paga dijelom odredbe članka 25. stavka 1. Odluke o komunalnom doprinosu prekoračilo zakonom propisane ovlasti, zbog čega je Sud po službenoj dužnosti, temeljem članka 86. stavka 3. Zakona o upravnim sporovima, navedeni dio odredbe ukinuo.

Sukladno odredbi članka 86. stavka 4. Zakona o upravnim sporovima ukinuti dio općeg akta prestaje važiti danom objave ove presude u »Narodnim novinama«.

Broj: Usoz-90/16-3

Zagreb, 25. studenoga 2016.

Predsjednica vijeća
Ana Berlengi Fellner, v. r.